Planne gemaak nadat Woodridge College afbrand | News24
Planne gemaak nadat Woodridge College afbrand
Nagenoeg 60% van die geboue van die Woodridge College en Voorbereidingskool is in puin gelê ná 'n onlangse brand. Slegs bourommel en dakplate lê waar die skool se musiekafdeling was. Foto: WERNER HILLS
DIE Woodridge College en Voorbereidingskool in Thornhill wat onlangs deur vlamme verswelg is, het planne om op te ruim en tydelike geboue op te rig.
Só het Trevor von Berg, hoof van Woodridge Prep, Vrydag gesê. Die skool het onlangs reuseskade gely in wegholbrande in die gebied. Nagenoeg 60% van die geboue het in die slag gebly.
Paul Lynch, adjunkvoorsitter van die skool se beheerraad, het verlede week gesê dit sal minstens 'n jaar neem om te herstel van die verwoesting, wat skade aan die ontvangslokaal, hoofsaal, sekere van die koshuise, die skool se kapel, dele van die voorbereidingskool, musiekskool en van die onderwysers se wooneenhede insluit.
Die skool se bestuur het reeds begin om die skool gereed te kry vir wanneer leerlinge op 4 Julie terugkeer van hul onverwagte skoolvakansie en met eksamens begin.
"Die proses beweeg vinnig vorentoe," het Von Berg gesê. "Ons hoop om volgende week (vandeesweek) te begin met opruiming en om die verwoeste geboue te sloop."
Een van hul eerste prioriteite is om 'n kombuis te herbou "sodat die leerlinge darem gevoed kan word".
"Ons sal ook tydelike klaskamers oprig sodat normale onderrig kan voortgaan. Wat die koshuise betref, was ons gelukkig, want die kollege se koshuise is onbeskadig."
Volgens Von Berg is die grootste verlies 'n aantal huise waar personeellede gewoon het.
"Ons het vir hulle verblyf gereël en sal ook tydelike huise op die skoolterrein oprig." – ODETTE PARFITT